  Майя Бывальцева Федерал программая нырысетӥез реанимобиль вуиз Ижкарысь Клиникая элькун эмъяськонние. Машинаез 2-тӥ куарусёнэ сётӥзы, ивортэ «Удмуртия» агентстволэн корреспондентэз. Удмуртиысь тӧролэн верамезъя, куарусёнэ гинэ элькун ӝог эмъюрттэт сётонъя эшшо 13 машина басьтоз на. «Удмуртиысь эмъюртъёс понна федерал программая 14 автомобиль чакламын — мон оскисько, ми соосты басьтомы. Нырысетӥзэ реанимобилез элькун эмъяськоннилы юнме ум сётӥське. Со Удмуртиысь тужгес бадӟымез эмъюрт», — пусйиз Соловьёв. Со сяна, 1 номеро элькун эмъюртысь ӧнерчиослэн чотамзыя, ӝог но азьвыл чаклам юрттэт сётонъя ёзэтын ужасьёс секыт висисьёс доры араз шорлыдын 1 сюрс 800 поллэсь тросгес потало. Тужгес ӵем пумиськыло — хирургиен герӟаськем мугъёс, озьы ик вож нуныосын, гинекологиен герӟаськемъёсыз. «Ёросъёсысь ми секыт но туж секыт висись ог 500 адямиез поттӥськомы. Та машина нырысь ик соос понна туж умой. Урод машинаын соосты котьку уд но вутты, нош таяз вань кулэ туала тӥрлык вань, ми тодӥськомы, секыт висисьёсты вуттомы шуыса», — пусйиз эмъюртысь валтӥсь эмчи Надежда Михайлова. Ford автомобиле пуктэмын дефибриллятор, электрокардиограф, ивортодэтэз кыдёке сётыны быгатӥсь датчик но мукет арбериос. Машинаын вань шугадӟонэ шедемъёсты нуллыны мебель, ужан тӥрлыкез юнматонъёс. Тодэ вайытом, улосвылъёслы ӝог эмъюрттэт сётонъя машинаос басьтон понна федерал коньдэтысь 3 миллиард манет висъязы. Тегъёс: Мерлык Тазалык Ижкар Удмуртия тазалыкезутён эмъяськонниос  